Chrám Ochrany Bohorodičky (Dupnica)

Chrám Ochrany Bohorodičky (bulh. Църква „Покров Богородичен“ – Cărkva „Pokrov Bogorodičen“) je chrám Bulharskej pravoslávnej cirkvi zo začiatku 19. storočia, ktorý sa nachádza v meste Dupnica v Kiustendilskej oblasti v juhozápadnom Bulharsku. Stavba má pridelený štatút kultúrnej pamiatky miestneho významu. Chrámový sviatok sa slávi 1. októbra. Iné názvy Chrám je známy aj ako Chrám svätej Bohorodičky (bulh. Църква „Света Богородица“ – Cărkva „Sveta Bogorodica“), alebo Chrám Ochrany Presvätej Bohorodičky (bulh. Църква „Покров на Пресвета Богородица“ – Cărkva „Pokrov na Presveta Bogorodica“). Lokalita Chrám Ochrany Bohorodičky sa nachádza v centrálnej časti mesta Dupnica na ulici „Čerkovna“ (bulh. улица „Черковна“, doslova Chrámová ulica) č. 9. Dejiny Na mieste dnešného dupnického Chrámu Ochrany Bohorodičky sa s najväčšou pravdepodobnosťou už v minulosti nachádzal stredoveký pravoslávny chrám. Výstavba súčasnej budovy prebehla v roku 1816. V tom istom roku bol chrám aj vysvätený. Výstavby chrámu sa ako príspevkami, tak aj dobrovoľnou prácou, zúčastnilo množstvo obyvateľov Dupnice. V rokoch 1822 – 1836 bol k budove chrámu pristavaný nartex. Od roku 1874 v období bulharského národného obrodenia v rokoch pred oslobodením Bulharska (1878) sa v chrámovom dvore nachádzala škola a neskôr aj komunitné centrum. Chrám sa tak stal duchovným centrom okolia. Chrám bol taktiež v 19. storočí, počas existencie Samokovskej metropoly, episkopálnym chrámom samokovského metropolitu. V roku 1929 prebehla rekonštrukcia chrámu v rámci ktorej bola k západnej fasáde pristavaná zvonica. V roku 1972 získala stavba štatút kultúrnej pamiatky miestneho významu. Chrám je v súčasnosti (2026) plne funkčným chrámom Bulharskej pravoslávnej cirkvi a konajú sa v ňom pravidelne Božské liturgie. Charakteristika Chrám bol postavený v období osmanskej nadvlády a tak je budova na základe vtedajších pravidiel pre výstavbu kresťanských chrámov čiastočne zasadená pod úroveň okolitého terénu. V západnej fasáde chrámu nad vchodom sa nachádza pamätná doska s menami Dupničanov, ktorí zahynuli vo vojnách za národné oslobodenie. Výzdoba interiéru V chráme sa nachádzajú cenné ikony z konca 18. a začiatku 19. storočia. Autormi časti z nich sú ikonopisci Filip Zograf a Jakov Melnikli. Chrám je vyzdobený freskami, pričom ich autormi boli zografi Christo G. Zografski, Georgi Boboševski, Ivan Terziev a Venko Stefanov. Štatút a dôvod pamiatkovej ochrany Kategória: kultúrna pamiatka miestneho významu Rok vyhlásenia: 1972 Dôvod pamiatkovej ochrany: architektonicko-staviteľská a umelecká hodnota stavby Galéria Referencie Iné projekty Commons ponúka multimediálne súbory na tému Chrám Ochrany Bohorodičky (Dupnica)